
A ház mint a szubjektum kiterjesztése E. A. Poe novelláiban

Dolgozatomban a ház szimbolikáját, illetve annak részeit, s tárgyainak jelentőségét vizsgálom Edgar Allan Poe novelláiban, s kiemelt módon Az áruló szívben. A ház az irodalomban kiemelt szerepű tér. A ház az emberek részévé válik, s az emberek a ház részévé. Ennek fényében kerestem kapcsolatot a novellák szereplői, az események, s az ahhoz kötődő tárgyak között. Tárgyaink beleivódnak a személyünkbe, a szerepünkbe, s ezzel egyidejűleg pluszjelentést kapnak.
Először a ház kulturális szemantikáját elemzem tüzetesen, főleg három tanulmány alapján. A ház irodalmi megjelenése kapcsán három szemantikai szintet különböztethetünk meg. Így beszél Marshall McLuhan az eredendő szimbolikusságról, Jean Baudrillard a tárgyak diszkurzusáról, s Gaston Bachelard a ház költői jelentéséről. Mindezzel próbálok egy általános jelentéskört kialakítani a ház problémája körül, majd ezen alapuló saját megállapításokat megfogalmazni.
A második fejezetben górcső alá veszem Edgar Allan Poe novelláit, s összegyűjtök néhány szimbolikus tárgyat, amely az általam vizsgált művek legtöbbjében szerepel. Miután összegzem az általánosabb jelenségeket, elemzem a specifikusabb tárgy és ház szimbólumokat is.
Az utolsó fejezetben pedig rátérek a dolgozatom központi részére, Az áruló szív című novella részletes elemzésére. Ebben a novellában a cselekmény igencsak háttérbe szorul, s a tárgyak, valamint a ház részei annál nagyobb jelentőségre tesznek szert az önvallomás tükrében. Ennek a fejezetnek a végére került A fekete macska című novella elemzése is, amely szinte tükörképe Az áruló szív novellának
Dolgozatomban próbálom bebizonyítani, hogy Edgar Allan Poe novelláiban igenis nagy jelentősége van a tér poétikájának, s hogy nemcsak a tárgyak töltődnek fel további, szélesebb körű jelentéssel, de ezek a nagy jelentőségű tárgyak az egész novella szemantikáját is befolyásolják



